Għal numru ta' snin iċ-ċentri ta' skart goff madwar Malta kienu qed jaraw użu estensiv mis-settur kummerċjali li wassal għad-detriment tal-għan prinċipali tas-siti: li skart domestiku goff ikun mormi b'mod li jkun jista' jiġi riċiklat. Bl-għan li dan l-abbuż minn operaturi kummerċjali jkun miġġieled, il-WasteServ introduċiet ir-riforma fis-siti għar-rimi ta' skart goff, magħrufa aħjar bħala Civic Amenity Sites. B'din ir-riforma li ġiet introdotta aktar kmieni din il-ġimgħa, issa se jkun hemm distinzjoni aktar ċara bejn dak l-iskart li jitqies bħala wieħed domestiku u dak meqjus bħala kummerċjali. B'dawn il-bidliet, issa, vetturi privati jistgħu jidħlu fis-siti għar-rimi ta' skart goff għal kemm-il darba jixtiequ. Jirriżulta wkoll li għal dawk l-operaturi li jużaw vann kummerċjali żgħir, din ir-riforma tagħtihom lok biex jużaw dawn is-siti sa 18-il darba fis-sena. Intqal ukoll li dawk it-trakkijiet kbar se jitħallew jidħlu f'dawn is-siti f'ċirkustanzi eċċezzjonali. Il-kumpanija WasteServ kompliet tgħid li r-raġuni ewlenija wara din ir-riforma hija l-fatt li kumpaniji privati kienu qed jabbużaw mill-użu ta' dawn is-siti. Għalhekk, inħasset il-ħtieġa li jiġi kkjarifikat li l-għan ta' dawn is-siti huwa li jipprovdu servizz b'xejn biex iċ-ċittadini jkunu jistgħu jarmu skart goff u perikoluż. Sfortunatament, komplew isostnu l-WasteServ, dan kien qed jintuża bla rażan minn kuntratturi privati. Intant, il-Ministru għall-Iżvilupp Sostenibbli, l-Ambjent u t-Tibdil fil-Klima José Herrera fisser kif dan l-eżerċizzju huwa mmirat li jżid id-dixxiplina fl-immaniġġjar tal-iskart, filwaqt li se jgħin biex Malta tilħaq il-miri Ewropej dwar l-iskart. X'materjali tista' tarmi u fejn: Materjal relatat mal-kostruzzjoni – fil-barrieri permessibbli jew billi tikri skipp mingħand trasportaturi rreġistrati tal-iskart Skart goff – fl-impjant tal-Malta North li jinsab fil-Kumpless tal-Magħtab Injam – fl-impjant tal-Malta North li jinsab fil-Kumpless tal-Magħtab Żebgħa – jekk żebgħa taż-żejt fl-inċineratur, jekk żebgħa tal-ilma fil-landfill Appliances – jekk ġej mis-settur kummerċjali, permezz tal-iskemi tal-WEE, filwaqt li n-nies fid-djar jistgħu jagħmlu użu mis-servizz tal-iskart goff offrut b'xejn mill-kunsilli lokali kollha Żjut – permezz tal-kuntratturi privati jew fl-inċineratur tal-Marsa Tyres – agħmel kuntatt mal-Waste Acceptance Unit biex tiddisponi minnhom f'xi faċilità speċifika Metall u materjali riċiklabbli – agħmel kuntatt mal-Waste Acceptance Unit biex tiddisponi minnhom skont kif infurmat jew fl-impjant ta' Sant'Antnin jew f'dak tal-Kus. Tista' wkoll tikri skips jew tagħmel kuntatt ma' xi persuni li jiddisponu minn dan l-iskart. Dawn il-materjali huma kkunsidrati bħala riżorsi importanti għall-operaturi ekonomiċi. Jekk teħtieġ aktar informazzjoni dwar dan kollu tista' ċċempel diretamment lill-Waste Acceptance Unit fuq il-freephone 8007 2200 jew inkella ibgħat email lil [email protected]